钦定古今图书集成/明伦汇编/官常典/第449卷 > 铫期
## 钦定古今图书集成/明伦汇编/官常典/第449卷 > 铫期

按《后汉书》本传，“期字次况，颍川郏人也。长八尺二寸，
容貌绝异，矜严有威。父猛，为桂阳太守，卒，期服丧三
年，乡里称之。光武略地颍川，闻期志义，召署贼曹掾，
从徇蓟。时王郎檄书到蓟，蓟中起兵应郎。光武趣驾
出，百姓聚观，諠呼满道，遮路不得行。期骑马奋戟，瞋
目大呼，左右曰‘䟆！众皆披靡’。及至城门，门已闭，攻之”，
得出。行至信都，以期为裨将，与傅宽、吕晏俱属邓禹，
徇傍县，又发房子兵。禹以期为能，独拜偏将军，授兵
二千人，宽、晏各数百人，还言其状。光武甚善之，使期
别徇真定、宋子，攻拔乐阳、槁肥累。从击王郎将、儿宏、
刘奉于钜鹿下，期先登陷陈，手杀五十馀人，被创中
额，摄愤复战，遂大破之。王郎灭，拜期虎牙大将军。乃
因间说光武曰：“河北之地，界接边塞，人习兵战，号为
精勇。今更始失政，大统危殆，海内无所归往。明公据
河山之固，拥精锐之众，以顺万人思汉之心，则天下
谁敢不从。”光武笑曰：“卿欲遂前䟆邪？”时铜马数十万
众入清阳、博平，期与诸将迎击之，连战不利，期乃更
背水而战，所杀伤甚多。会光武救至，遂大破之。追至
馆陶，皆降之。从击青犊、赤眉于射犬。贼袭期辎重，期
还击之，手杀伤数十人，身被三创，而战方力，遂破走
之。光武即位，封安成侯，食邑五千户。时檀乡五楼贼
入繁阳、内黄，又魏郡大姓数反复，而更始将卓京谋
欲相率反邺城，帝以期为魏郡太守，行大将军事。期
发郡兵击卓京，破之，斩首六百馀级，京亡入山，追斩
其将校数十人，获京妻子；进击繁阳、内黄，复斩数百
级，郡界清平。督盗贼李熊，邺中之豪，而熊弟陆谋欲
反城迎檀乡。或以告期，期不应。告者三四，期乃召问
熊，熊叩头首服，愿与老母俱就死。期曰：“为吏傥不若
为贼乐者，可归与老母往就陆也。”使吏送出城。熊行
求得陆，将诣邺城西门，陆不胜愧感，自杀以谢期。期
嗟叹，以礼葬之，而还熊故职。于是郡中服其威信。建
武五年，行幸魏郡，以期为大中大夫。从还洛阳，又拜
卫尉。期重于信义，自为将，有所降下，未尝掳掠。及在
朝廷，忧国爱主，其有不得于心，必犯颜谏诤。帝尝轻
与期门近出，期顿首车前曰：“臣闻古今之戒，变生不
意，诚不愿陛下微行数出。”帝为之回舆而还。十年卒，
帝亲临襚敛，赠以卫尉、安成侯印绶，谥曰忠侯。子丹
嗣。